**МОНГОЛЫН УЛААН ЗАГАЛМАЙ НИЙГЭМЛЭГИЙН**

**ЭРХ ЗҮЙН БАЙДЛЫН ТУХАЙ ХУУЛИЙН ТАНИЛЦУУЛГА**

Монгол Улсын Их Хурал 2016 оны 01 дүгээр сарын 07-ны өдөр Монголын улаан загалмай нийгэмлэгийн Эрх зүйн байдлын тухай хуулийг шинэчлэн баталлаа.

Энэхүү хуулийг баталснаар Монголын улаан загалмай нийгэмлэгийн үүрэг хариуцлага нэмэгдэж, Үндэсний хүмүүнлэгийн байгууллагын статус нь албан ёсоор баталгаажлаа.

Монголын улаан загалмай нийгэмлэг нь 1939 онд байгуулагдсан бөгөөд 1959 онд Олон улсын Улаан загалмай, Улаан хавирган сар нийгэмлэгүүдийн холбоонд гишүүнээр элссэн юм.

Монголын улаан загалмай нийгэмлэгийн Эрх зүйн байдлын тухай хуулийн шинэчилсэн найруулга нь 4 бүлэг 15 зүйл, 65 заалттай.

Монголын улаан загалмай нийгэмлэгийн Эрх зүйн байдлын тухай хуулийн 5.1-д “Монголын улаан загалмай нийгэмлэг нь Хөдөлгөөний дүрэм, үндсэн зарчим болон Женевийн конвенц, Нэмэлт протоколуудыг хэрэгжүүлэх, төрийн хүмүүнлэгийн үйл ажиллагаанд нэмэлт хүч болж, дэмжлэг үзүүлэх зорилгоор сайн дурын үндсэн дээр эвлэлдэн нэгдэж, өөрөө удирдах ёсны зарчимд суурилж үйл ажиллагаа явуулдаг, **ашгийн төлөө бус, татвараас чөлөөлөгдсөн, үндэсний хүмүүнлэгийн байгууллага** мөн” гэж тодорхойлов.

Олон улсын Улаан загалмай, Улаан хавирган сар хөдөлгөөний дүрмийн дагуу аливаа улсад **нэг л Үндэсний нийгэмлэг байгуулагдах**, нэгдмэл байх зарчмыг иш үндэс болгож, хуулийн 4.1-д ”Хүмүүнлэгийн үйл ажиллагааны чиглэлээр олон улсын хамтын нийгэмлэгийн өмнө Монгол Улсын Засгийн газрын хүлээсэн үүргийн дагуу Хөдөлгөөний дүрэм, үндсэн зарчимд нийцүүлэн хөдөлгөөний бүрэлдэхүүн хэсэг болж, Монгол Улсад зөвхөн нэг Улаан загалмай үндэсний нийгэмлэг байгуулагдана” гэж заасан байна.

Монголын улаан загалмай нийгэмлэг нь Хүмүүнлэгийн салбарт төрдөө тусалж, нэмэлт хүч болж ажиллана.

Монголын улаан загалмай нийгэмлэгийн зорилго нь зэвсэгт мөргөлдөөн ба нийтэд учирсан гамшигт байдлын үед эрүүл мэнд, нийгэм сэтгэл зүйн тусламж үзүүлэхээс гадна хүнийг зовлон зүдгүүрт өртөхөөс сэргийлэх, учирсан зовлон зүдгүүрийг нимгэлэх, шударга ёсны зарчимд үндэслэн хүнийг яс үндэс, иргэний харъяалал, угсаа, хэл, арьсны өнгө, нас, хүйс, бэлгийн чиг хандлага, нийгмийн гарал, байдал, хөрөнгө чинээ, эрхэлсэн ажил, шашин шүтлэг, улс төрийн үзэл бодол, боловсролоос нь үл хамааран хүний аюулгүй байдал, амь нас, эрүүл мэндийг хамгаалах, хүмүүнлэг ёсыг хангахад дэмжлэг туслалцаа үзүүлэх, хүмүүс хоорондын ойлголцол, нөхөрлөл, хамтын ажиллагааг дэмжих, энх тайвныг бэхжүүлэх үйлсэд хувь нэмэр оруулахад оршино.

Өнөөдөр Монголын улаан загалмай нийгэмлэг нь 76 жилийн түүхэн туршлагатай, аймаг, дүүрэг, тусгай газарт 33 Дунд шатны хороотой, 120 гаруй мянган гишүүд, дэмжигчтэй, 85 мянга гаруй Хүүхэд, залуучуудын Улаан загалмайн гишүүдтэй, 6420 гаруй мэргэшсэн сайн дурынхантай ажиллаж байна.

Монголын улаан загалмай нийгэмлэг нь зорилго, чиг үүрэгтээ хамаарах дараах үйл ажиллагааг эрхэлнэ:

1.хүн амын эрүүл мэндийг дэмжих үйл ажиллагааг/сургалт, сурталчилгаа явуулах, сайн дурын авлагагүй цусны донорын хөдөлгөөнийг өргөжүүлэх, үндэсний хэмжээнд аюулгүй цус, цусан бүтээгдэхүүний нөөц бүрдүүлэхэд хувь нэмэр оруулах, зонхилон тохиолдох өвчнөөс урьдчилан сэргийлэх, өвчлөл, эндэгдлийг бууруулахад дэмжлэг үзүүлэх/ эрхлэх;

2.гамшиг ослоос урьдчилан сэргийлэх, бэлэн байдлыг хангахад туслах, эрсдэлийг бууруулах, нэрвэгдэгсдэд яаралтай тусламж, нөхөн сэргээх үйлчилгээ үзүүлэх;

3.гамшиг осол, зэвсэгт мөргөлдөөн, нийтэд учирсан гамшигт байдлын үед хэнийг ч үл ялгаварлан анхны тусламж, нийгмийн сэтгэлзүйн дэмжлэг үзүүлэх;

4.олон нийтийн оролцоонд түшиглэж, нийгмийн эмзэг бүлэгт халамжийн үйлчилгээ үзүүлэх;

5.хүүхэд залуучуудын дунд хүмүүнлэгийн хөдөлгөөнийг өрнүүлэх, тэдний оролцоог дэмжих.

Өнөөдөр дэлхийн 190 оронд Улаан загалмай ба Улаан хавирган сар нийгэмлэг ажиллаж, Олон улсын Улаан загалмай, Улаан хавирган сар хөдөлгөөний **Энэрэнгүй байх, Шударга байх, Төвийг сахих, Бие даах, Сайн дурын байх, Нэгдмэл байх, Түгээмэл байх** 7 зарчмыг Үндэсний нийгэмлэг бүр өдөр тутмын үйл ажиллагаандаа мөрдлөг болгож байна.

МУЗН-ийн үйл ажиллагаанд төрийн болон нутгийн удирдлагын байгууллага бүх талын дэмжлэг, туслалцаа үзүүлнэ.

Төрийн болон төрийн бус байгууллага, аж ахуйн нэгж, тэдгээрийн албан тушаалтан, иргэн Монголын улаан загалмай нийгэмлэгийн бие даасан байдал, хүмүүнлэгийн үйл ажиллагаанд саад учруулахыг хориглоно.

Монголын улаан загалмай нийгэмлэгийн Эрх зүйн байдлын тухай хууль шинэчлэгдэн батлагдсанаар Төр, Улаан загалмайн хүмүүнлэгийн хамтын ажиллагаа хуулиар баталгаажив. Жил бүр Засгийн газраас Монголын улаан загалмай нийгэмлэгтэй хамтын ажиллагааны гэрээ байгуулж, ажиллана.

“Улаан загалмай” таних тэмдгийг Монгол Улсын нутаг дэвсгэрт зөвхөн Монголын улаан загалмай нийгэмлэг хэрэглэх эрхтэй.

Олон улсын хэмжээнд хүлээн зөвшөөрсний дагуу цагаан дэвсгэр дээр дөрвөн талын урт нь тэнцүү хэмжээтэй дүрсэлсэн улаан загалмай нь хүмүүнлэгийн үйл ажиллагааны таних тэмдэг байна.